**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

«\_\_\_\_\_»\_\_\_\_\_\_\_\_\_\_\_\_\_N \_\_\_\_-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՀՈՒԼԻՍԻ 3-Ի N 737-Ն** **ՈՐՈՇՄԱՆ ՄԵՋ  ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

Հիմք ընդունելով և «Նորմատիվ իրավական ակտերի մասին» օրենքի 33-րդ հոդվածի 3-րդ մասը և 34-րդ հոդվածը Կառավարությունը որոշում է.

1. Հայաստանի Հանրապետության կառավարության 2014 թվականի հուլիսի 3-ի «**Պետական իշխանության մարմիններում քաղաքացիական աշխատանք կատարող և տեխնիկական սպասարկում իրականացնող անձանց պաշտոնային դրույքաչափերը սահմանելու մասին**» N 737-Ն որոշման N 1 հավելվածի աղյուսակը լրացնել հետևյալ բովանդակությամբ նոր բաժնով.

 «

|  |
| --- |
| ՀՀ Շրջակա միջավայրի նախարարություն |
| 111. | Ավագ մասնագետ՝ անտառային պահպանության մասով  | 3.2 |
| 112. | Մասնագետ՝ անտառային պահպանության մասով  | 3.0 |

»:

1. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՀՈՒԼԻՍԻ 3-Ի N 737-Ն** **ՈՐՈՇՄԱՆ ՄԵՋ  ԼՐԱՑՈՒՄ ԿԱՏԱՐԵԼՈՒ ՄԱՍԻՆ**» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ

*1. Ընթացիկ իրավիճակը և իրավական ակտի ընդունման անհրաժեշտությունը*

«Հայաստանի Հանրապետության կառավարության 2014 թվականի հուլիսի 3-ի N 737-Ն որոշման մեջ  լրացում կատարելու մասին» Կառավարության որոշման նախագծի մշակումը բխում է այն հանգամանքից, որ ՀՀ անտառային օրենսգրքի 7.1-րդ հոդվածով ամրագրված Շրջակա միջավայրի նախարարության Անտառային կոմիտեի (այսուհետ՝ Կոմիտե) որոշ գործառույթներ առանձնահատուկ են (հերթափոխային, արագ արձագանքման և այլն) և քաղաքացիական ծառայողների միջոցով հնարավոր չէ իրականացնել։ Դրանք են՝

* կազմակերպում է անտառային օրենսդրության խախտումների կանխարգելման և հայտնաբերման աշխատանքները.
* հրդեհավտանգ ժամանակահատվածում, անհրաժեշտության դեպքում, անտառի առանձին հատվածներում ապահովում է քաղաքացիների և տրանսպորտային միջոցների օրենքով նախատեսված դեպքերում մուտքի արգելումը կամ սահմանափակումը, ինչպես նաև այդ հատվածներում որոշակի աշխատանքների իրականացումը.
* կազմակերպում է անտառային օրենսդրության խախտումների հայտնաբերումն ու կանխարգելումը և այդ մասին Հայաստանի Հանրապետության օրենսդրությամբ սահմանված կարգով բնապահպանական պետական վերահսկողություն իրականացնող մարմնին և իրավապահ մարմիններին անհապաղ տրամադրում է տեղեկություններ, ինչպես նաև կազմակերպում և իրականացնում է համատեղ միջոցառումներ.
* Հայաստանի Հանրապետության օրենքով սահմանված կարգով իր լիազորությունների սահմաններում իրականացնում է վարչական վարույթ, ընդունում է համապատասխան որոշումներ։

Վերոնշյալ գործառույթների իրականացման համար Կոմիտեի կառուցվածքում առաջարկվում է ստեղծել կառուցվածքային ստորաբաժանում, ինչի աշխատակիցները (բացառությամբ վարչության և բաժնի պետերի) կլինեն քաղաքացիական աշխատանք կատարողներ և նրանց հետ կկնքվի համապատասխան քաղաքացիաիրավական պայմանագիր։

*2. Առաջարկվող կարգավորման բնույթը*

«Հայաստանի Հանրապետության կառավարության 2014 թվականի հուլիսի 3-ի N 737-Ն որոշման մեջ  լրացում կատարելու մասին» Կառավարության որոշման նախագծով առաջարկվում է լրացում կատարել **պետական իշխանության մարմիններում քաղաքացիական աշխատանք կատարող անձանց ցանկում, դրանում ներառելով՝**

|  |
| --- |
| Ավագ մասնագետ՝ անտառային պահպանության մասով  |
| Մասնագետ՝ անտառային պահպանության մասով |

Պաշտոնական դրույքաչափի հաշվարկման գործակիցը առաջարկվում է համապատասխանաբար 3,2 և 3,0՝ հաշվի առնելով Կոմիտեի առկա ֆինանսական միջոցները։

*3, Նախագծի մշակման գործընթացում ներգրավված ինստիտուտները, անձինք և նրանց դիրքորոշումը*

Նախագիծը մշակվել է շրջակա միջավայրի նախարարության կողմից:

*4, Ակնկալվող արդյունքը*

«Հայաստանի Հանրապետության կառավարության 2014 թվականի հուլիսի 3-ի N 737-Ն որոշման մեջ  լրացում կատարելու մասին» Կառավարության որոշման ընդունմամբ Կոմիտեում կներդրվի անտառային օրենսդրության խախտումների հայտնաբերման և կանխարգելման արագ արձագանքման կառուցվածքային ստորաբաժանում, ինչի շնորհիվ կիրականացվի անտառների պատշաճ պահպանության։

*5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.*

«Հայաստանի Հանրապետության կառավարության 2014 թվականի հուլիսի 3-ի N 737-Ն որոշման մեջ  լրացում կատարելու մասին» Կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեի եկամուտներում և ծախսերում փոփոխություններ չի նախատեսվում: Քաղաքացիական աշխատանք կատարող անձանց ներգրավումը նախատեսվում է ՀՀ պետական բյուջեից Կոմիտեին հատկացվող ֆինանսավորման շրջանակներում։